# Consell General d'Aran

El Consell General d'Aran (en aranès i oficialment Conselh Generau d'Aran) és l'òrgan de govern autònom de la Vall d'Aran. Es va constituir oficialment després de les eleccions del 1991 i és format per 13 membres. Segons la Llei 16/1990, de 13 de juliol (DOGC 1326, de 3 d'agost), sobre règim especial de la Vall d'Aran, és integrat pel Síndic d'Aran (Sindic), pels Consellers Generals (Conselhers Generaus) elegits a les eleccions al Conselh Generau d'Aran i que funcionen en Ple, i per la Oïdoria de Compdes.

## Història

El 1312 fou incorporada novament a la Corona d'Aragó. El rei establí el 22 de juliol del 1313 la Querimònia (Costums i Privilegis de la Vall d'Aran) o Privilegi de Jaume el Just, modificant-se el sistema d'administratiu de la universitas al Conselh Generau d'Aran. El privilegi fou reafirmat el 1325 per Alfons III. Ja havia estat concedit el primer privilegi a Lleida el 4 de juliol del 1306.
L'elecció i el jurament dels consellers del Conselh Generau d'Aran se celebrava a l'església de Sant Aurenç de Viella, que fou enderrocada en l'època de Madoz per raons estratègiques.

## Competències

Té competència plena en tot allò que fa referència al foment i l'ensenyament de l'aranès i de la seva cultura, d'acord amb les normes de caràcter general vigents a tot Catalunya en el camp de la política lingüística i educativa. Endemés, La Generalitat ha de cedir al Conselh Generau competències i serveis almenys sobre les matèries següents:
* Ensenyament.
* Cultura.
* Sanitat.
* Serveis socials.
* Ordenació del territori i urbanisme.
* Turisme.
* Protecció, conservació i administració del seu patrimoni històric i artístic.
* Protecció de la natura, muntanya i vies forestals.
* Agricultura, ramaderia, pesca, caça i aprofitaments forestals.
* Salvaments i extinció d'incendis.
* Joventut.
* Oci i temps lliure.
* Esports.
* Medi ambient.
* Recollida i tractament de residus sòlids.
* Salubritat pública.
* Carreteres locals.
* Transport interior de viatgers.
* Artesania.
Endemés, li corresponen les facultats que la legislació de la Generalitat de Catalunya reconegui a les comarques en relació amb les activitats i els serveis de competència municipal, l'assistència als municipis i la cooperació amb aquests, la planificació territorial i les actuacions especials de muntanya. El Conselh Generau exerceix també les competències que li delega o li assigna l'Administració de la Generalitat d'acord amb el que estableix la legislació de règim local.
El finançament de les competències es farà amb
* Ingressos de dret privat.
* Taxes per la prestació de serveis i la realització d'activitats de la seva competència.
* Contribucions especials per l'execució d'obres o per l'establiment, l'ampliació i la millora dels serveis de la seva competència.
* Participacions en impostos de l'Estat i de la Generalitat establertes a favor de les entitats comarcals.
* Subvencions i altres ingressos de dret públic.
* Ingressos procedents d'operacions de crèdit.
* Ingressos que es derivin dels acords de cooperació establerts amb la Generalitat.
* Multes.
* Altres que es puguin establir.
També corresponen al Conselh Generau participacions en els ingressos provincials quan s'assumeixin les competències de la Diputació de Lleida i les aportacions dels municipis de la Vall d'Aran.
D'aleshores ençà ha rebut traspassos de competències autonòmiques. El 1993 se li assigna un 1,86% del total de la dotació del FEDER. El 1999 li foren transferides competències en ensenyament (elaboració i producció de llibres de text i material didàctic en aranès, formació permanent del professorat en llengua i cultura aranesa, auxiliars de conversa en aranès, activitats d'implantació de la reforma educativa i desenvolupament en llengua aranesa, gestió dels serveis de menjador i transport escolar i formació ocupacional) i serveis i funcions en matèria de transports interiors de viatgers. El 2000 se li transferiren competències en sanitat i ramaderia i pesca, i el 2003 en formació ocupacional en l'àmbit de l'escola d'hoteleria i serveis socials.
El 21 de gener del 2015 entrà en vigor la nova Llei d'Aran, que defineix de forma més concisa i amplia substanciosament les competències del Conselh Generau. Al març, aquest va assumir els primers traspassos, en matèries com la infraestructura bàsica de Protecció Civil, foment del comerç i l'artesania i la gestió de l'Arxiu General d'Aran

## Partits polítics representats

Els partits polítics representats al Conselh Generau d'Aran després de les eleccions al Conselh Generau d'Aran de 2023 són:
* Unitat d'Aran-PSC-Progrés Municipal: 9/13
* Convergéncia Democratica Aranesa - Partit Nacionalista Aranès: 4/13

### Històric

| | 1991 | 1995 | 1999 | 2003 | 2007 | 2011 | 2015 | 2019 | 2023 |
| | 7 | 7 | 9 | 7 | 6 | 7 | 7 | 4 | 4 |
| | 6 | 4 | 2 | 5 | 6 | 5 | 5 | 9 | 9 |
| | - | 2 | 1 | 0 | - | - | - | - | - |
| PRAG | - | - | 1 | 1 | 1 | 1 | 1 | 0 | 0 |
| Total | 13 | 13 | 13 | 13 | 13 | 13 | 13 | 13 | 13 |

## Seu del Consell

L'edifici de la seu del Consell General d'Aran eren les oficines de la Sociedad Productora de Fuerzas Motrices, companyia que construí diverses centrals hidroelèctriques a la vall i que tingué un pes econòmic important a l'Aran.

## Vegeu també

* Eleccions al Conselh Generau d'Aran
* Síndic d'Aran

## Referències

* ↑ Universitat de Barcelona. Departament d'Història Medieval, Paleografia i Diplomàtica, Documenta et scripta, p.82
* ↑ «Consell General d'Aran». Gran Enciclopèdia Catalana. Barcelona: Grup Enciclopèdia Catalana.
* ↑ «Resultats eleccions al Conselh Generau d'Aran 2023». Corporació Catalana de Mitjans Audiovisuals. [Consulta: 15 juny 2023].

## Enllaços externs

* Pàgina oficial del Conselh Generau d'Aran